b"\n_START_ARTICLE_\nCastell d'Arties\n_START_SECTION_\nDescripci\xc3\xb3\n_START_PARAGRAPH_\nQueda una torre de mitja galta davant de l'esgl\xc3\xa9sia d'Arties._NEWLINE_La torre de guaita s'assenta en un puig que domina la conflu\xc3\xa8ncia amb la Garona de Valarties, vall aquesta que d\xc3\xb3na acc\xc3\xa9s als ports: de Caldes (vall de Bo\xc3\xad) i de Vielha (tamb\xc3\xa9 ruta alternativa pel port de Rius). En realitat es tracta d'una bestorre o torre de front semicircular, tancada pel darrere amb estructures sobreposades, i coronada per una espadanya per la banda de llevant, mig esbaldregada, l'\xc3\xbanic que resta de peu del castell d'Arties. La torre d'acord amb la descripci\xc3\xb3 de Gr\xc3\xa0cia de Tolba (1613) correspon al portal nord de dita fortalesa. Presenta porta d'acc\xc3\xa9s en la planta baixa i tres pisos al capdamunt indicats per l'encaix de les bigues de fusta (els primers) i un relleix en el mur (el superior), respectivament. En cada un d'ells s'obren espitlleres de simple esqueixada, for\xc3\xa7a desenvolupada cap a l'interior, i tamb\xc3\xa9 troneres de factura posterior. A l'exterior destaquen una mena de canelobres, que confirmarien la seva funci\xc3\xb3 de portal. \xc3\x89s nova la teulada simple vessant que l'aixopluga.\n_START_SECTION_\nHist\xc3\xb2ria\n_START_PARAGRAPH_\nCastell termenat, documentat per primera vegada el 1283. Consta que les torres d'Entransaig\xc3\xbces i Peral\xc3\xa8r d'Arties foren un dels primers punts de resist\xc3\xa8ncia a la invasi\xc3\xb3 de la Val per part del rei de Fran\xc3\xa7a (1283). El rei Pere el Cerimoni\xc3\xb3s conced\xc3\xad als homes d'Arties franqueses per tal de poder reconstruir el castell (1379), privilegi que confirma en termes semblants Felip II (1586). Pla\xc3\xa7a reial, Gracia de Tolba reporta una bona descripci\xc3\xb3 del notable castell d'Arties (1613) que inclo\xc3\xafa l'actual esgl\xc3\xa9sia parroquial. L'any 1649 el senyor de Casterner va prendre el castell d'Arties als francesos. Pascual Mendoz al segle XIX, per\xc3\xb2 ja parla d'un passat for\xc3\xa7a lluny\xc3\xa0. De fet l'acc\xc3\xa9s al recinte actual presenta un portal neocl\xc3\xa0ssic inacabat que duu a data 1800. Hom recorda unes escales de cargol que penjaven per l'interior de la torre fins a dalt. \xc3\x89s tradici\xc3\xb3 que va pert\xc3\xa0nyer als templers, i que hi havia un pas soterrani que la unia amb Sant Pelegr\xc3\xad."